Nikloskierch zu Holz

D**'Nikloskierch zu Holz** ass eng kathoulesch Kierch, déi zur Par Rammerech Saint-Valentin am Dekanat Zentrum an zu der Gemeng Rammerech gehéiert.

De Patréiner vun der Kierch ass den hellegen Niklos, deem säi Fest de 6. Dezember gefeiert gëtt.

D'Kierch steet am Weste vum Duerf op der Kräizung vun der *rue du Village* mat der *rue du Bois*. Ronderëm d'Kierch ass de Kierfecht ugeluecht.

## Geschicht
Am Äerzbistum Tréier gouf Holz schonn am Joer 1330 ernimmt, wat drop hin deit datt et schonn deemools eng Par an eng Kierch do gouf. Am Joer 1533 gouf d'Kierch vun Holz an engem Dokument an Zesummenhang mam Doud vum deemolege Paschtouer ernimmt.

Um Schlosssteen iwwer der Agankspaart ass d'Baujoer 1692 uginn, et handelt sech dobäi warscheinlech ëm d'Baujoer vum Tuerm. 1746/47 gouf eng nei Kierch gebaut, déi den 18. August 1747 geweit gouf.

Am Joer 1870 gouf den Tuerm komplett renovéiert. 1921 krut d'Kierch eng Uergel vun der Firma Stahlhut vun Oochen, fir déi am Joer 1959 en Duerchbroch am Tuerm gemaach gouf, fir se deelweis doran anzebauen. Zu där Zäit gouf vum Paschtouer Martin Schroeder d'ganz Kierch renovéiere gelooss.

1961 sinn dräi nei elektresch ugedriwwe Klacken agebaut ginn. D'Kierch huet och e Klackespill, dat all Stonn eng Melodie spillt.

D'Kierch gouf 2016 fir d'lescht renovéiert. D'Bänke sinn an d'Belsch verkaf ginn a mat Still ersat ginn, de Priedegtstull gouf erausgeholl a just seng Reliefer vun den Evangeliste goufe restauréiert an an der Kierch als Biller opgehaangen an de Kräizwee gouf ewechgeholl. D'Altär gradewéi d'Hellegefigure goufe restauréiert an an helle Farwen nei ugestrach. Och de ganze Kiercheraum gouf nei ugestrach an et gouf eng Kräizegungsgrupp am Chouer iwwer dem Sakristeischaf ubruecht, déi virdrun am Agangsberäich vun der Kierch gehaangen huet. D'Kierch krut nei faarweg Fënstere vum Kënschtler Robert Emeringer gradewéi eng nei Digitaluergel. D'Uergel vun der Firma Stahlhut mat hirem ale Spilldësch ass erhale bliwwen. Vun den ale Kierchefënsteren ass just eng erhale bliwwen, déi d'Holzer Kierch an d'Maria, déi dem Hellegen Dominikus e Rousekranz gëtt, weist. Déi Fënster gouf restauréiert an am Agang vun der Kierch opgehaangen.

## Fotogallerie

Fichier:Kirche Holtz 02.jpg|D'Kierch vun Oste gesinn
Fichier:Kirche Holtz 03.jpg|Den Agank vir an d'Kierch
Fichier:Kirche Holtz 04.jpg|D'Kierch aus Südoste gesinn
Fichier:Chouer vun der Kierch zu Holz.jpg|Chouer vun der Kierch zu Holz no der Renovatioun am Joer 2016
Fichier:Uergel vun der Firma Stahlhut vun Oochen an der Kierch vun Holz.jpg|Uergel vun der Firma Stahlhut vun Oochen
Fichier:Aal Kierchefënster vun Holz aus dem Atelier Pierre Linster (1903), 2016 restauréiert.jpg|Kierchefënster vun 1903 aus dem Atelier Pierre Linster vu Munneref, haut am Agang vun der Kierch zu Holz
Fichier:Banneraum vun der Holzer Kierch.jpg|Banneraum vun der Kierch no der Renovatioun am Joer 2016


## Kuckt och
* Lëscht vu reliéise Gebaier zu Lëtzebuerg
* Lëscht vun de Lëtzebuerger Paren

## Um Spaweck

* Websäit vun der Par Rammerech St. Valentin
* Déi al Fënstere vun der Kierch vun Holz op der Websäit vun der ''Stiftung Forschungsstelle Glasmalerei des 20. Jh. e.&nbsp;V.''